tartuNLP/wikipedia-smugri-20251201 huggingface dataset:
Mario Brunetta

Mario Brunetta (s. 25. tammikuuta 1967 Quebec City, Quebec) on kanadanitalialainen entinen jääkiekkoilija, pelipaikaltaan maalivahti. Hän on Quebec Nordiquesin 8. kierroksen varaus vuodelta 1985. Ennen NHL-debyyttiään Brunetta pelasi kolme kautta juniorikiekkoa QMJHL:n Quebec Rempartsissa ja Laval Titanissa. Brunetta debytoi NHL:ssa Quebec Nordiquesin paidassa kaudella 1987-1988. Kaikkiaan hän pelasi NHL:ssa kolmella kaudella ennen lähtöään Italiaan kaudelle 1990-1991.
Italiassa Brunetta pelasi kuusi kautta ja pääsi edustamaan Italian maajoukkuetta kaudella 1993-1994 yhdessä ottelussa. Seuraavalla kaudella hän pelasi Italian MM-kisajoukkueessa kolme ottelua.
Kaudelle 1996-1997 Brunetta siirtyi Italiasta Saksaan Eisbären Berlinin joukkueeseen. Kauden 1997-1998 Brunetta pelasi Ruotsissa Västra Frölundan joukkueessa ja palasi sitten Saksaan kakkostasolle ERC Ingolstadtiin. Kahden Ingolstadtissa pelatun kauden jälkeen hän päätti ammattilaisuransa ja palasi Kanadaan.
Kaudella 2002-2003 Brunetta pelasi vielä 17 ottelua amatöörisarjoissa ennen kuin lopetti uransa.
Brunetta edusti Italiaa vuoden 1998 Olympiaturnauksessa yhden pelin verran ja pelasi kolmissa MM-kisoissa yhteensä seitsemän ottelua.
Esther Briz

Esther Briz Zamorano (s. 31. tammikuuta 2000) on espanjalainen soutaja. Hän voitti yksikköluokassa nuorten maailmanmestaruuden vuonna 2017. Hän saavutti yleisen sarjan Euroopan-mestaruuskilpailuissa Aina Cidin kanssa pronssia perämiehettömässä kaksikossa. Saman vuoden maailmanmestaruuskilpailuissa he sijoittuivat kahdeksanneksi. Pariisin kesäolympialaisissa 2024 Briz ja Cid voittivat B-finaalin eli sijoittuivat kokonaistuloksissa seitsemänneksi.
Rannikkosoudussa Briz voitti Ander Martinin kanssa beach sprintin sekaparien maailmanmestaruuden vuosina 2021 ja 2022.
2-asetonaftoni

2-asetonaftoni (C12H10O) eli 2-asetyylinaftaleeni tai metyyli-β-naftyyliketoni on aromaattisiin ketoneihin kuuluva orgaaninen yhdiste. Yhdistettä käytetään ainesosana hajusteissa ja aromiaineissa. 2-asetonaftonia esiintyy eräiden kasvien eteerisissä öljyissä.
Ominaisuudet, valmistus ja käyttö.
Huoneenlämpötilassa 2-asetonaftoni on väritöntä kiteistä ainetta, jolla on kukkaismainen appelsiinia muistuttava tuoksu. Yhdiste on lähes täysin veteen liukenematonta, mutta liukenee esimerkiksi etanoliin.
2-asetonaftonia valmistetaan naftaleenin ja etikkahappoanhydridin tai asetyylikloridin välisellä Friedel–Crafts-asylointireaktiolla. Reaktiossa käytetään katalyytteinä esimerkiksi alumiinikloridia tai zeoliitteja. Zeoliitteja käytettäessä sivutuotteena muodostuvan 1-asetonaftonin määrä on pienempi. 
2-asetonaftonia käytetään niin kutsuttuna fiksatiivina muun muassa partavesissä, saippuoissa ja puhdistusaineissa. Se tuo tuotteisiin kaukaisia hedelmätuoksuja esimerkiksi appelsiinia, narsissia tai jasmiinia muistuttavia tuoksuja. Sitä voidaan käyttää myös keinotekoisissa hedelmä- tai marja-aromeissa.
Saana Peltola

Saana Peltola (s. 1979 Lahti) on suomalainen stand up -koomikko ja teatterialan ammattilainen. Hänet tunnetaan komiikan lisäksi työstään muun muassa kirjailija Katja Ketun assistenttina sekä radio- ja teatterialalta. Vuonna 2017 hän sai Koura-palkinnon Ylelle tekemästään "Dokumenttiryhmä esittää" -sarjasta. Peltola asuu Helsingissä.
Ura.
Peltola aloitti stand upin tekemisen kesällä 2012, jolloin hän myös teki ensimmäisen stand up -keikkansa. Hänen lavapersoonansa on kuvattu mm. "Tarinoiden ylipapittareksi". Peltola on kertonut, että hänen huumorinsa on kehittynyt poliittisista ja uskonnollisista aiheista kohti henkilökohtaisempaa komiikkaa, jossa hän käsittelee omia kokemuksiaan kuolemanpelosta nuoruuden autovarkauksiin".
Hän on myös yksi kolmesta koomikosta, jotka kuuluvat All Female Panel -kollektiiviin. Muut jäsenet ovat Helena Pöllänen ja Johanna Tohni. Peltolan mukaan ryhmän huumori ei ole suunnattu miehiä vastaan, vaan se ammentaa naisten omista kokemuksista ja näkökulmista.
Komiikan ohella Peltola on työskennellyt monipuolisesti kulttuurialalla. Hän on näytellyt useissa teattereissa ja teatteriryhmissä. Hän on myös tehnyt radiodokumenttisarjoja Ylelle, joista tunnetuimmat ovat "Reissuradio" ja "Mun heimo". Vuonna 2017 hänelle myönnettiin Koura-palkinto, joka jaetaan Ylen ohjelmista, dokumenttisarjasta "Dokumenttiryhmä esittää".
Koulutus.
Peltola opiskeli Laajasalon kristillisessä opistossa radiotoimittajalinjalla ja Järvenpään seurakuntaopistossa draama- ja teatterityön linjalla. Hän jätti aikuislukion kesken muuttaakseen Lontooseen.
Suomen Siisti Piha

Suomen Siisti Piha Oy on suomalainen ympäristörakentamiseen ja jätteiden kierrätysratkaisuihin erikoistunut yritys. Se tarjoaa rakennusmateriaalien ja maa-ainesten suursäkkitoimitusta sekä remontti- ja pihajätteiden keräyspalvelua. Tuotealikoimaan kuuluvat pihakivet, kasvit, valmisnurmikko sekä muut piha- ja puutarhatuotteet. Yrityksen kotipaikka on Espoo.
Historia.
Suomen Siisti Piha Oy perustettiin vuonna 2001. Yrityksen perustaja on Arto Hakala, joka toimi pitkään myös yhtiön toimitusjohtajana. Liikeidea syntyi, kun Hakala turhautui perinteisiin multakuormiin omalla pihallaan ja kehitti mallin, jossa maa-ainekset toimitetaan suursäkeissä suoraan asiakkaan osoittamaan paikkaan. 
Lyhyessä ajassa Siisti Pihasta tuli Suomen johtava suursäkkien toimittaja. Vuonna 2018 yritys myi yli 15 000 noutosäkkiä, joita käytetään pientalotyömailla ja kaupunkien kerrostalojen saneerauskohteissa . 
Vuodesta 2025 lähtien yrityksen toimitusjohtajana on toiminut Hannu Poutiainen. 
Yritysosto.
Huhtikuussa 2025 Sortera Oy osti Suomen Siisti Piha Oy:n. Kaupan tavoitteena on vahvistaa Sorteran asemaa Suomen markkinoilla erityisesti rakennusjätteiden kierrätyksen ja työmaapalveluiden osalta. 
Taloustiedot.
Suomen Siisti Piha Oy:n liikevaihto oli vuonna 2024 noin 3,1 miljoonaa euroa. Edeltävien tilikausien liikevaihto on vaihdellut 3,0–3,6 miljoonan euron välillä. Yritys työllistää noin 10 henkilöä.
Kill This Love (kappale)

Kill This Love on eteläkorealaisen Blackpink-yhtyeen kappale, joka julkaistiin 4. huhtikuuta 2019 samannimisen minialbumin nimikappaleena. Kappaleen tuotti Teddy Park, joka kirjoitti sen yhdessä Bekuh Boomin, 24:n ja R.Teen kanssa. Kappaleen musiikkivideolla on yli kaksi miljardia katselukertaa Youtubessa.
Merijärven kunnanvaltuusto

Merijärven kunnanvaltuusto on Pohjois-Pohjanmaan maakunnassa sijaitsevan Merijärven kunnan ylin päättävä elin, jonka jäsenet eli valtuutetut valitaan kuntavaaleissa neljän vuoden välein. Kunnanvaltuustossa on 13 paikkaa, joista yksitoista on keskustan hallussa valtuustokaudella 2025–2029. Valtuuston muut puolueet ovat kristillisdemokraatit ja perussuomalaiset.
Kunnanvaltuuston puheenjohtajana toimii Päivi Saukko (kesk.). Ensimmäinen varapuheenjohtaja on Mikko Hiitola (kesk.) ja toinen Kaisa Saukko (kesk.).
Koostumus vaaleittain.
Keskustan kannatus kuntavaaleissa Merijärvellä on ollut perinteisesti hyvin korkeaa ja koko maan korkeimpia. Vuoden 1996 vaaleissa puolueen kannatus oli 100 prosenttia, mutta tällöin muut puolueet eivät asettaneet ehdokkaita Merijärvellä. Vuoden 2004 vaaleissa keskustan kannatus oli toiseksi korkeinta kaikista Suomen kunnista, 89,1 prosenttia kunnan äänistä. Viimeisimmissä kuntavaaleissa 2025 keskustan kannatus oli maan kolmanneksi korkein, 75,8 prosenttia.
Suomen Sosialidemokraattinen Puolue asetti ehdokkaita Merijärvelle vuosina 1984–1992 ja vuonna 2025 pääsemättä valtuustoon. Ehdokkaita ovat asettaneet pääsemättä läpi myös kristillisdemokraatit vuonna 1980 ja kokoomus vuosina 2008 ja 2012.
Valtuutetut.
Kausi 2025–2029.
Kuntavaaleissa 2025 ehdokkaita Merijärvellä oli kuusitoista, joista 13 valittiin. Keskusta menetti yhden paikan ja perussuomalaiset kaksi. Kristillisdemokraatit pääsivät ensimmäistä kertaa Merijärven kunnanvaltuustoon. Valittujen keski-ikä on 44 vuotta. Valtuustoon ei valittu yhtäkään uutta valtuutettua.
Merijärven kunnanvaltuustoon valittiin seuraavat jäsenet kaudelle 2025–2029:
Viestijuoksun Suomen-mestaruuskilpailut 2025

Viestijuoksun Suomen-mestaruuskilpailut 2025 järjestettiin 6.–7. syyskuuta Lahdessa Lahden stadionilla. Kilpailujen järjestäjäseura oli Lahden Ahkera.
Sieluton sukupolvi

Sieluton sukupolvi on Ulli Lommelin ohjaama yhdysvaltalainen elokuva, joka sai ensi-iltansa vuonna 1980. Elokuvan pääosissa ovat Richard Hell ja Carole Bouquet.
Ohjaaja Ulli Lomell oli elokuvan tekohetkellä tunnettu Rainer Werner Fassbinderin elokuvien näyttelijänä ja taide-elokuvien ohjaajana. "Sieluton sukupolvi," alkukieliseltä nimeltään "Blank Generation" on tyyliltään nimensä mukaisesti latteasti tai etääntyneesti näytelty ja hajanainen elokuva ihmisistä, jotka kuvaavat toisiaan. Juoni perustuu osin Richard Hellin uran meneillään olleeseen vaiheeseen. Elokuva sisältää useita Richard Hell and The Voidoids -yhtyeen esittämiä, vuonna 1977 ilmestyneen "Blank Generation" -albumin kappaleita. Niitä on kuvattu New Yorkin CBGB-klubilla. Elokuvan aikaa kestänyt osuus on sen kuvaus, ja erityisesti New Yorkin East Villagen dokumentointi.
Juoni.
Billy on nouseva newyorkilainen punk-muusikko, jolle hänen managerinsa Jack yrittää saada levytyssopimusta. Äänitysstudiossa Billy tapaa kauniin ranskalaisen videotoimittajan Nada Lumieren. Heille kehittyy riitaisa suhde. Menestyksen kynnyksellä Billy ei tunne pystyvänsä esiintymään eikä jatkamaan uraansa vaan myy oikeutensa managerilleen. Nada ja Billy tajuavat, etteivät tule toimeen keskenään. 
Nada jättää Billyn kuvaamallaan videoviestillä ja palaa yhteen entisen tv-toimittajamiesystävänsä, saksalaisen Hoffritzin (osan näyttelee ohjaaja Lomell itse) kanssa. Tälle on annettu tehtäväksi hankkia Andy Warholin haastattelu, jota Warhol välttelee. Billy puolestaan tapaa Lizzyn (Suzanna Love), joka kuvaa videodokumentteja. 
Warhol lähettää sovittuun haastatteluun tilalleen aluksi assistenttinsa, Walter Steadingin esittämän viulistin. Toisella kerralla Warhol tulee itse paikalle muttei aluksi puhu kameralle mitään. Lopulta Nadan onnistuu Godardiin viittaamalla puhuttaa Warhol lausumaan elokuvan teosta ja kertomaan, miten jotkut ihmiset saavat energiaa siitä, että heitä kuvataan. Warhol ottaa samalla valokuvia Nadasta.
Nadan on tarkoitus palata Pariisiin Hoffritzin kanssa. Hän haluaa kuitenkin, että Billy ajaa hänet lentokentälle. Kentällä Nada muuttaa mieltään ja kertoo Hoffritzille, ettei olekaan lähdössä tämän mukaan. Hän palaa terminaalista ulos, mutta Billy on jo lähtenyt.
Iryna Zarutskan murha

Iryna Zarutskan murha tapahtui yöllä 22. elokuuta 2025 East/West Boulevardin pikaraitiotieasemalla Lynx Blue Linella Charlottessa Pohjois-Carolinassa Yhdysvalloissa. Uhri oli 23-vuotias Ukrainasta Venäjän hyökkäyksen vuoksi elokuussa 2022 Yhdysvaltoihin muuttanut Iryna Zarutska. Hänen takanaan pikaraitiovaunussa istunut mies puukotti hänet kuoliaaksi ilman provokaatiota. Tapaus on herättänyt Yhdysvalloissa politisoitunutta keskustelua, ja se sai paljon mediahuomiota uhrin kotimaassa Ukrainassa.
Murhaaja.
Epäilty, 34-vuotias tummaihoinen Decarlos Brown Jr., oli aiemmin pidätetty useita kertoja ja tuomittu vaarallisella aseella tehdystä ryöstöstä, murtautumisesta ja varkaudesta. Lisäksi hän on ollut syytettynä pahoinpitelystä. Brown on ollut pidätettynä myös turhasta hätänumeroon soittamisesta. Hän oli ollut vakuuttunut, että häneen on asennettu liikkumistaan, puhettaan ja käyttäytymistään sääteleviä laitteita ja vaatinut viranomaisia tutkimaan asiaa ja hermostunut, kun he eivät olleet ryhtyneet toimeen. Perheenjäsentensä mukaan Brown oli ollut vainoharhainen, kuullut ääniä ja potenut skitsofreniaa mutta ei ollut päässyt hoitoon.
Murha.
Istuttuaan noin neljä minuuttia Zarutskan takana raitiovaunussa Brown Jr. iski häntä taittoveitsellä useasti, ainakin kerran kaulaan. Murhan jälkeen Brown Jr. riisui hupparinsa ja mutisi itsekseen: ”I got that white girl” () ennen kuin poistui raitiovaunusta. Hänet pidätettiin asemalla ja vietiin hoitoon käteensä saamansa vamman takia. Murhaväline löydettiin asemalaiturilta.
Aiheen herättämä keskustelu.
Viranomaiset julkaisivat valvontakameravideon, jossa murha näkyy. Presidentti Donald Trump kuvaili nähneensä videon, jossa ”häiriintynyt mielipuoli tappaa nuoren kauniin ukrainalaispakolaisen”. Presidentti ihmetteli, miksi ”ammattirikollisen” oli annettu kulkea vapaana. Yhdysvaltain liikenneministeri Sean Duffy syytti Charlotten kaupunkia siitä, että olisi pettänyt asukkaat ja Zarutskan epäonnistuessaan tekijän rankaisemisessa. Trump palasi aiheeseen vielä 10. syyskuuta ja vaati pikaista oikeudenkäyntiä sekä ”kauniin nuoren naisen tappaneen eläimen” teloittamista. Trumpin hallinnon julkaiseman tiedotteen mukaan Pohjois-Carolinan demokraatit olisivat asettaneet woke-politiikan turvallisuuden edelle. 
Uutistoimisto Reutersin mukaan Trumpin hallinto käyttää tapausta oikeuttaakseen kansalliskaartin lähettämisen demokraattijohtoisiin kaupunkeihin. Poliittisen vaikuttajan Charlie Kirkin 10. syyskuuta julkaiseman kirjoituksen mukaan Zarutskan murha tulisi politisoida asioiden muuttamiseksi. Kirk itse ammuttiin kuoliaaksi vielä samana päivänä järjestetyn yleisötapahtuman aikana.
Palkitsemisraportti

Palkitsemisraportti on pörssiyhtiöiden tuottama julkaisu, joka kertoo, miten yhtiö on soveltanut palkitsemispolitiikkaansa. Palkitsemispolitiikka kuvaa, miten yhtiön liiketoimintastrategiaa ja pitkän aikavälin taloudellista menestystä edistetään yleensä johtoa ja hallitusta palkitsemalla. Raportti julkaistaan yleensä tilinpäätöksen yhteydessä.
Historia.
Euroopan unioni on asettanut niin kutsutun Say on Pay -direktiivin turvaamaan osakkeenomistajien oikeuksia. Direktiivin mukaisesti mukaan pörssiyhtiöiden oli tuotava vuodesta 2020 lähtien palkitsemispolitiikkansa yhtiökokouksiin, jotta niistä voidaan äänestää. Seuraavana vuonna yhtiöiltä alettiin vaatia myös palkitsemisraporttia.
Palkitsemisraportit Suomessa.
Kauppalehden raati arvioi pörssiyhtiöiden palkitsemisraportteja. Raadin mukaan vuonna 2021 parhaimmat raportit teki Fortum suurten pörssiyhtiöden sarjassa, Caverion keskikokoisten pörssiyhtiöiden sarjassa ja Glaston pienten pörssiyhtiöiden sarjassa.
Palkitsemisraportin sisältö.
Palkitsemisraporteissa voidaan kuvata esimerkiksi:
Rovajärvi (Kemijärvi)

Rovajärvi on vaarojen, suoalueiden ja asutuksen reunustama ylänköjärvi Kemijärvellä Lapissa. Sen pinta-ala on 1,2 neliökilometriä. Etäisyys Rovaniemeltä on 52 kilometriä itäkoilliseen ja Kemijärven keskustasta 28 kilometriä länteen. Rovajärvi sijaitsee Rovajärven ampuma-alueen eteläosassa.
Maantiede.
Rovajärven ulottuvuus kaakosta luoteeseen on noin 3,5 kilometriä. Järvi on pitkänkapea. Niemiä on paljon, mutta niillä ei ole karttanimiä, kuten ei myöskään järven lukuisilla lahdilla. Noin 15 prosenttia Rovajärvestä on vähintään kuusi metriä syvä. Alue muodostaa yhtenäisen vyöhykkeen järven pohjoisosaan, jossa on myös syvin piste, noin 11,5 metriä.
Rovajärven saariluku on viisi. Saaret ovat yli aarin mutta alle hehtaarin laajuisia. Niiden yhteenlaskettu pinta-ala on noin 1,3 hehtaaria. Laajin saari on Hautasaari pohjoisessa, noin 0,8 hehtaaria. Rovajärven eteläpuolitse kulkee kantatie 82, joka hipaisee järven etelärantaa. Kantatieltä erkanee järven länsi- ja itäpuolelle johtavia teitä, joiden varrella on asutusta. Järven länsipuolella kohoaa Rovamännikkö lähes neljänneskilometrin korkeuteen merenpinnasta ja itäpuolella Rovaselkä noin 285 metriin merenpinnan yläpuolelle. Pohjoisessa on soita (Isoaapa, Järvenpäänaapa).
Rovajärven vesitilavuus on 3 797 000 kuutiometriä. Järven ekologinen tila on erinomainen.
Rovajärvi (65.794.1.045) kuuluu Purnujärven alueeseen (65.794), joka on kolmannen jakovaiheen vesistö Kemijoen vesistössä (65). Toinen jakovaihe on Vianjoen valuma-alue (65.79) ja ensimmäinen jakovaihe on Raudanjoen valuma-alue (65.7). Rovajärvi on toiseksi laajin Purnujärven alueen 51 järvestä. Laajin on noin kaksineliökilometrinen Purnujärvi, jonka länsiosa sijaitsee Rovaniemellä ja itäosa Kemijärvellä. Rovajärveä seuraa noin 77-hehtaarinen Majavalampi.
Gaerea

Gaerea on portugalilainen black metal -yhtye, joka on perustettu vuonna 2016. Yhtye julkaisi ensimmäisen EP-levyn perustamisvuonna 2016 ja ensimmäisen albumin "Unsettling Whispers" vuonna 2018. Yhtyeen tyyliin kuuluu jäsenien täysi anonymiteetti ja kosminen kauhu.
Anna Rosaliina Kauno

Anna Rosaliina Kauno (s. 29. joulukuuta 1994 Rauma) on suomalainen näyttelijä. Kauno näytteli muun muassa elokuvassa "Jossain on valo joka ei sammu", jossa hänen roolinsa oli Iiris. Koko elokuva sijoittuu Kaunon kotikaupunkiin Raumaan, ja sen ohjaaja on raumalaislähtöinen Lauri-Matti Parppei. Elokuva nähtiin Cannesin elokuvajuhlilla 2025.
Kauno opiskeli maskeeraajaksi, mutta jätti opinnot kesken näyttelijäntyönsä takia.
Ala-Kalmo (Kontiolahti)

Ala-Kalmo on noin 15 hehtaarin laajuinen saareton ylänköjärvi Kontiolahden pohjoisosassa Pohjois-Karjalassa. Puolisen hehtaaria järven luoteisosasta sijaitsee Juuan puolella. Etäisyys Joensuusta on 48 kilometriä pohjoiseen.
Maantiede.
Ala-Kalmo on länsi–itäsuuntainen. Kahden läntisen lahden kohdalla järven pituus on noin 600 metriä. Lahdet ovat nimettömiä. Noin neljäsosa Ala-Kalmosta on vähintään kymmenen metriä syvä. Järvi syvenee melko tasaisesti kohti keskiosaansa, jossa sijaitsee syvin kohta, noin 22 metriä.
Ala-Kalmon etelärannan Pöllykkäniemen kohdalla on muutamia pientaloja, kuten myös järven itärannalla. Järven itärantaa hipoo maantie 15735. Ala-Kalmon länsipuolella kohoaa Kalmovaara noin 265 metriä merenpinnan yläpuolelle.
Ala-Kalmon tulouoma on pohjoisesta Ylä-Kalmolta (226,6 metriä mpy) virtaava runsaan sadan metrin pituinen nimetön puro. Ala-Kalmo kääntyy alavirtaan idässä, jossa sen lasku-uoma yhtyy Haukipuroon.
Ala-Kalmon vesitilavuus on 1 262 000 kuutiometriä.
Ala-Kalmo (04.412.1.019) kuuluu Herajoen valuma-alueeseen (04.412), joka on kolmannen jakovaiheen vesistö Vuoksen vesistössä (04). Toinen jakovaihe on Pielisen alue (04.41) ja ensimmäinen jakovaihe on Pielisen reitin valuma-alue (04.4). Ala-Kalmo on viidenneksi laajin Herajoen valuma-alueen 33 järvestä. Laajin on lähes yhdeksänneliökilometrinen Herajärvi, joka sijaitsee kolmisen kilometriä Ala-Kalmolta itään. Alueen pääjärvi eli Pielinen (94,2 metriä mpy) sijaitsee viitisen kilometriä Ala-Kalmolta itään.
Saint-Bonnet-près-Orcival

Saint-Bonnet-près-Orcival on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee Sioulejoen varrella, noin 46 kilometriä Issoiren kaupungista luoteeseen.
Kunnan nimi Saint-Bonnet-près-Orcival tulee sen läheisyydestä Orcivalin kylään, joka on ollut merkittävä pyhiinvaelluskohde 800-luvulta lähtien. Saint Bonnet oli taas 600-luvulla elänyt Clermontin piispa Bonnet Clermontilainen. Hänen mukaan on nimetty useita kuntia Ranskassa, ja erityisesti Auvergnessa.
Saint-Bonnetin kirkko on rakennettu vuosien 1867 ja 1870 välillä arkkitehti Aymond Mallayn vuonna 1864 laatimien suunnitelmien mukaisesti. Se rakennettiin samalla paikalla olleen romaanisen rakennuksen paikalle. Kirkon lasimaalaukset ovat lasimestari Émile Thibaudin tekemät, joka oli yksi 1800-luvun arvostetuimmista lasimestareista.
Miika Äppelqvist

Miika Äppelqvist (s. 1981) on suomalainen yritysjohtaja. Hän on toiminut 1. kesäkuuta 2025 lähtien lasinjalostusyritys Glastonin toimitusjohtajana. Koulutukseltaan hän on diplomi-insinööri.
Ura.
Äppelqvist on valmistunut Tampereen yliopistosta diplomi-insinööriksi tuotantotalouden koulutusohjelmasta.
Äppelqvist on työskennellyt Glastonilla vuodesta 2013 muun muassa rooleissa "SVP Architecture" ja "SVP Glaston Heat Treatment Technologies". Yhtiön johtoryhmässä hän aloitti vuonna 2020. Hän siirtyi toimitusjohtajaksi kesäkuussa 2025 "Chief Solutions &amp; Operations Officerin" tehtävästä, koska entinen toimitusjohtaja Toni Laaksonen irtisanoutui lähtiessään toiseen yhtiöön töihin.
Bandungin teknillinen korkeakoulu

Bandungin teknillinen korkeakoulu (, lyhennys ITB) on julkinen indonesialainen tutkimusyliopisto. Yliopistolla on kaksi pääkampusaluetta: Ganesan ja Jatinangorin kampukset.
Hollannin hallitus perusti oppilaitoksen vuonna 1920 nimellä De Technische Hoogeschool te Bandung (TH Bandung). Heinäkuussa 1926 insinööreiksi valmistuneiden joukossa oli Sukarno, josta sittemmin tuli Indonesian ensimmäinen presidentti. Vuosina 1945-1959 se kuului osana Gadjah Madan yliopistoon ja toimi Yogyakartassa. Nykyinen asema ja nimi on Indonesian itsenäisyysjulistuksen jälkeiseltä ajalta, vuodelta 1959.
Opetus annetaan indonesian ja englannin kielillä. Tiedekuntia on 12. Opiskelijoita on yli 26 000 ja akateemista henkilökuntaa 1 510.
Se kuuluu useiden arvioiden mukaan Indonesian kärkipään yliopistoihin. Brittiläinen THE-yliopistoranking listasi sen maailmanlistansa sijaluokkaan 1201-1500 (vuonna 2025).
Rochefort-Montagne

Rochefort-Montagne on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee noin 50 kilometriä Issoiren kaupungista luoteeseen.
Kaupunki on kehittynyt kallion päälle rakennetun linnan ympärille. Siitä on muodostunut kaupallinen ja hallinnollinen keskus. Monet kunnan asukkaat asuvat ja työskentelevät kaupungissa, mutta myös moni käy töissä Clermont-Ferrandin kaupungissa, jonne ajaa 30 minuutissa.
Kalliolle rakennettu linna kuului aikoinaan Auvergnen dauphineille. Linnaa laajennettiin 1500-luvulla, ja sitä pidettiin tuolloin valloittamattomana. Linna hylättiin 1700-luvulla, ja vuonna 1776 se oli jo raunioitunut. Rauniot ovat edelleen näkyvissä.
Kulttuuri.
Paikallinen erikoisuus on juusto Fourme de Rochefort-Montagne.
Cheikh Tidiane Gaye

Cheikh Tidiane Gaye (s. 1971 Thiès, Senegal) on italiansenegalilainen runoilija, kirjailija, akateemikko ja aktivisti. Hänet teoksissaan on afrikkalaisen kulttuurin ja yleisiä arvoja.
Elämä.
Gaye syntyi Länsi-Senegalin Thièsissä, mutta hänellä on myös Italian kansalaisuus. Hän opiskeli filosofiaa Genovan yliopistossa ja on valmistunut filosofian metodologiasta. Tällä hetkellä hän asuu ja työskentelee Milanossa, jossa hän opettaa humanistisia tieteitä ja filosofiaa.
Ura.
Gaye on Léopold Sédar Senghorin kansainvälisen akatemian presidentti ja samannimisen kansainvälisen runopalkinnon puheenjohtaja. Vuonna 2024 hän sai "Chevalier des Arts et des Lettres" -tunnustuksen Ranskan tasavallalta kulttuuriteoistaan.
Lähteet.
Tasku-tv

Tasku-tv () on brittiläinen televisiosketsisarja. BBC esitti sitä Britanniassa BBC One -kanavalla vuosina 2000–2002. Sarjaa tehtiin 13 jaksoa (yksi pilottijakso ja kaksi kautta).
Sarjan pääosanäyttelijät olivat Hugh Dennis, Pauline McLynn, Mina Anwar, Mackenzie Crook ja Debra Stephenson. Käsikirjoittajiin kuuluivat muun muassa Jesse Armstrong ja Sam Bain.
Sara Pascoe

Sara Patricia Pascoe (s. 22. toukokuuta 1981) on englantilainen stand up -koomikko, näyttelijä ja kirjailija, joka on esiintynyt lukuisissa televisio-ohjelmissa.
Varhainen elämä.
Pascoe syntyi Gailille (o.s. Newmarch) ja jazzmuusikko Derek Pascoelle. Hänen isoisoäitinsä oli runoilija ja musiikkikirjailija Rosa Newmarch.
Pascoe syntyi Dagenhamissa, Itä-Lontoossa, ja kasvoi Romfordissa, Essexissä. Hänen vanhempansa erosivat, kun hän oli pieni, ja hänen isänsä muutti Australiaan jättäen äidin huolehtimaan hänestä ja hänen kahdesta nuoremmasta sisarestaan Hän kävi Eastbury Comprehensive Schoolia Barkingissa ja myöhemmin Gaynes Schoolia Upminsterissa.
Pascoe opiskeli englantia Sussexin yliopistossa. Valmistumisensa jälkeen hän työskenteli näyttelijänä ja teki pätkätöitä. 
Ura.
Pascoe aloitti stand up -komiikan esittämisen vuonna 2007 ja sijoittui toiseksi Funny Women awardseissa vuonna 2008. Ennen komediauraansa hän työskenteli oppaana Lontoossa.
Pascoe on esiintynyt useissa televisio-ohjelmissa ja paneelikeskusteluissa, kuten "Mock the Week", "QI", "Have I Got News For You" ja "Would I Lie to You."
Elokuussa 2010 Pascoe esitti ensimmäisen show’nsa Edinburghin festivaaleilla Fringessä, "Sara Pascoe Vs Her Ego".
Vuonna 2014 Pascoe kiersi Iso-Britanniaa esityksellään "Sara Pascoe Vs History", joka oli ehdolla Foster's Edinburgh Comedy Award 2014 -palkinnon saajaksi parhaasta komediaesityksestä. 
Pascoe on kirjoittanut kaksi kirjaa: "Animal: The Autobiography of a Female Body" (2016) ja "Sex Power Money" (2019). Hän on myös juontanut samannimistä podcastia, jossa hän haastattelee ihmisiä, joilla on kokemusta seksityöstä, strippaamisesta ja pornosta.
Vuonna 2016 Pascoe osallistui "Taskmaster"-ohjelman kolmannelle tuotantokaudelle. Hän on esiintynyt myös Frankie Boylen ohjelmissa ja juontanut useita ohjelmia, kuten "Guessable" ja "Last One Laughing UK". Pascoe on näytellyt myös useissa sarjoissa, kuten "Last Woman on Earth with Sara Pascoe", jonka yhdessä jaksossa hän matkustaa Suomeen kokeilemaan jäästä veistämistä, puiden kaatoa ja toimimista Joulupukin tonttuna Lapissa. 
Henkilökohtainen elämä.
Pascoe asuu Crouch Endissä Pohjois-Lontoossa. Vuosina 2013–2016 hän seurusteli koomikko John Robinsin kanssa. Vuonna 2020 hän meni naimisiin koomikkokollegansa Steen Raskopoulosin kanssa. Helmikuussa 2022 Pascoe synnytti ensimmäisen poikansa. Hänen toinen poikansa syntyi lokakuussa 2023. Pascoe on vegaani.
Albæk

Albæk on taajama Randersin kunnassa Tanskassa. Taajamassa oli 251 asukasta vuoden 2025 alussa.
Asferg

Asferg on taajama Randersin kunnassa Tanskassa. Taajamassa oli 663 asukasta vuoden 2025 alussa.
Merikonsuli

Merikonsuli on Jukka M. Heikkilän vuonna 1995 ilmestynyt esikoisteos.
"Merikonsuli" kertoo Rooman tasavallasta ja antiikin merisodankäynnistä. Kirjan päähenkilönä on historiallinen hahmo Gaius Lutatius Catulus, roomalainen "homo novus". Sivuhenkilöitä ovat muun muassa Hieron II, Arkhimedes, Hamilkar Barka ja Hannibal. 
Autenttisen tuntuinen minäkerronta avaa vaaleilla valitun sotapäällikön näkökulman roomalaiseen ja kreikkalaiseen maailmaan.
Tapahtumat sijoittuvat vuosiin 245–241 eaa.
"Helsingin Sanomat" julkaisi kirjasta arvostelun. Kirja on myöhemmin julkaistu suomeksi e-kirjana ja siitä on otettu uusintapainos. Kirjan englanninkielinen re-write "The Marine Consul" on saatavana Amazon Kindlelle.
Teoksen ilmestymisen jälkeen kirjassa kuvatun Egadisaarten meritaistelun tapahtumapaikka on löydetty ja se on meriarkeologinen aarreaitta. Löydöt vahvistavat romaanissa kuvattujen tapahtumien historiallisuuden.
Vantaan kaupunginjohtaja

Vantaan kaupunginjohtaja () on Vantaan kaupungin ylin virkamies. Vanha virkanimike oli Helsingin maalaiskunnan kunnanjohtaja. Nykyinen kaupunginjohtaja Pekka Timonen (sit.) on toiminut virassa 1.9.2023 lähtien.
Space Traveller Lost

Space Traveller Lost on kitaristi Juha Björnisen yhtyeen Björninen Bandin debyyttialbumi, joka julkaistiin helmikuussa 1985. 
Albumi sisältää elektronista jazzrock-musiikkia pääosin syntetisaattoreilla ja kitaroilla soitettuna. Albumin muutamilla raidoilla laulaa brittiläinen muusikko Paul "Tubbs" Williams. Williams tulkitsee mm. Oskar Merikannon laulun "Soi vienosti murheeni soitto" Erkka "Edu" Kettusen kääntämänä nimellä "I Wonder".
Albumi julkaistiin Music Makers -levymerkillä vinyylilevynä ja C-kasettina.
Leonid Osyka

Leonid Myh’ailovytš Osyka (; 8. maaliskuuta 1940 Kiova – 16. syyskuuta 2001 Kiova) oli ukrainalainen elokuvaohjaaja ja käsikirjoittaja.
Hänen saamiin tunnustuksiin lukeutuu Ukrainan kansantaiteilijan arvonimi (1998). Hänelle myönnettiin myös Oleksandr Dovženkon valtionpalkinto (2001).
Hänen tunnetuimpiin ohjaustöihinsä lukeutuu Ukrainan elokuvahistorian sadan paraan elokuvan listan sijalle 5/100 arvostettu Kiviristi () (1968). Mustavalkoista teosta on luonnehdittu ukrainalaisen runollisen elokuvan parhaimmistoon kuuluvaksi, maailman elokuvataiteen työksi jolle ei ukrainaisen elokuvan joukosta löydy vertaista. 
Filmografiaa, ote :&lt;br&gt;
Sounds Afro!

Sounds Afro! on kitaristi Hasse Wallin soolouran toinen studioalbumi, joka ilmestyi vuonna 1982. Albumi sisältää pääosin albumia varten tehtyjä maailmanmusiikkikappaleita, joita ovat tehneet mm. Marie-Alponse Liwata sekä Piirpauke-yhtyeessä vaikuttanut Badou N'Djay.
Liwata on kongolainen ja laulaa levyllä omalla kotikielellään likouba-lingalalla sekä englanniksi ja ranskaksi. B-puolen kappaleiden inspiraation kohteena on ollut Dagar-sukukansan yhtyeet N'Djayn kotimaassa Senegalissa. B-puolen päättää kuitenkin suomalainen folklaulun klassikko "Juokse sinä humma".
Albumi on julkaistu vinyylilevynä ja C-kasettina Kompass Records -levymerkillä.
Kappaleet.
A-puoli.
Kaikki kappaleet säveltänyt ja sanoittanut Marie-Alponse Liwata. 
Kaikki kappaleet sovittaneet Hasse Walli ja Marie-Alponse Liwata, ellei toisin mainita.
B-puoli.
Kaikki kappaleet sovittanut Hasse Walli.
Kokoonpano.
Tuotanto.
Albumi on omistettu Badou N'Djaylle, mestarikitaristille Senegalista.
Christer Somme

Christer Somme oli ruotsalainen sotilas. Hän oli 1602 Narvan päällikkönä ja johti talvella 1609 Jakob De la Gardien lähtiessä Venäjän-retkelleen ruotsalais-suomalaisen armeijan etujoukkoa. Hän valloitti Perejaslavlin ja muun muassa harjoitti venäläisiä äkseeraamaan "alankomaalaisella tavalla". Vuoden lopulla hän kuitenkin joutui vakavasti haavoittuneena palaamaan kotiin. Seuraavana vuonna (1610) Somme määrättiin Kalmarin linnan isännäksi, mutta kun tanskalaiset 1611 tulivat sitä piirittämään, hän luovutti linnan heille vapaaehtoisesti ja siirtyi Tanskan palvelukseen. Hän oli syystä tai toisesta suuttunut Kaarle IX:lle, jolle hän lähetti kirjeen, ettei voinut sietää kuninkaan kirjurien valtaa eikä kuninkaan korvapuusteja. Hänen kuolinvuottansa ei tunneta.
Nykyaikainen R&amp;B

Nykyaikainen R&amp;B (tunnetaan myös nimellä moderni R&amp;B), lyhennetty usein R&amp;B tai R'n'B, on populaarimusiikin tyyli, jossa rhythm and blues -musiikkiin yhdistetään elementtejä popista, soulista, funkista, hip hopista sekä elektronisesta musiikista. Nykyaikainen R&amp;B hallitsi radioaaltoja 1990-luvun puolessa välissä, mutta suosio hiipui 2000-luvun alkupuolella. Genre koki kuitenkin huomattavan, uuden tulemisen 2010-luvulla ja nykyaikainen R&amp;B onkin yhdessä hip hopin kanssa Yhdysvaltain suosituin musiikkigenre.
R&amp;B-lyhennettä käytetään myös puhuttaessa perinteisestä rhythm and bluesista sekä rhythm and blues -traditiosta, joka kattaa lähes kaiken afroamerikkalaisen populaarimusiikin.
Ominaisia piirteitä.
Nykyaikaiselle R&amp;B:lle ominaista on perinteisestä R&amp;B:sta tutut kevyet rytmit, vaikutteet elektronisesta musiikista sekä hip hop ja dancehenkisten biittien käyttö. Usealle naislaulajalle keskeistä on myös suurieleinen soundi, jonka ytimenä toimii mahtipontinen laulutapa. Tunnettuja nykyaikaisen R&amp;B:n edustajia ovat muun muassa Michael Jackson, Stevie Wonder, Janet Jackson, Beyoncé, Mariah Carey sekä Whitney Houston, joista etenkin kaksi viimeisintä ovat popularisoineet melismaattisen laulutavan nykyaikaisessa R&amp;B:ssa.
Geilo

Geilo on taajama Holin kunnassa Buskerudin läänissä Norjassa. Taajaman pinta-ala on 2,8 neliökilometriä ja asukasluku 2 020 vuonna 2022. Geilossa on suosittu talviurheilukeskus, ja taajama sijaitsee liikenteen solmukohdassa; muun muassa lyhin Oslon ja Bergenin välinen reitti kulkee sen kautta.
Holin vanha kirkko

Holin vanha kirkko () on Holin kunnassa Buskerudin läänissä Norjassa sijaitseva puinen ristikirkko, joka rakennettiin alun perin sauvakirkoksi 1200-luvulla. Rakennukseen on vuosisatojen mittaan tehty useita muutoksia, ja alkuperäisestä kirkosta on säilynyt vain apsis.
Holin kirkko (Hol)

Holin kirkko () on Holin kunnassa Buskerudin läänissä Norjassa sijaitseva puinen pitkäkirkko. Se valmistui vuonna 1924 arkkitehti Ole Steinin suunnittelemana.
Richard Bergh

Sven Richard Bergh (28. joulukuuta 1858 – 29. tammikuuta 1919) oli ruotsalainen taidemaalari ja Ruotsin kansallismuseon yli-intendentti vuodesta 1915. Hän edusti naturalismia ja romantiikkaa. Bergh opiskeli kolme vuotta Tukholman taideakatemiassa ja matkusti sitten Pariisiin, jossa hänen opettajinaan olivat muun muassa Jean-Paul Laurens ja Filippo Colarossi.
Oligosoma awakopaka

Oligosoma awakopaka on skinkkien heimoon kuuluva liskolaji. 
"Oligosoma awakopaka" voi kasvaa ainakin 7,7 cm pitkäksi kuononpäästä hännäntyveen mitattuna. Häntä on vartalon mittainen tai vähän pidempi. Aikuinen painaa reilut seitsemän grammaa. Selkä on kirkkaan kellanruskea, vatsapuoli kirkkaankeltainen ja molemmin puolin on mustia täpliä. Kyljissä on vaaleampi, mustareunainen raita.
"Oligosoma awakopaka" on tavattu kivikkoisella vuoristoniityllä Uuden-Seelannin Eteläsaarella Fiordlandin kansallispuistossa. Se on aktiivinen päiväaikaan.
"Oligosoma awakopaka" tunnetaan vain yhdeltä alueelta, jossa viiden vuoden aikana on tavattu vain kaksi yksilöä. Niinpä sen kannan arvioidaan olevan alle 50 yksilöä, ja IUCN on luokitellut sen äärimmäisen uhanalaiseksi lajiksi.
Stephen Sommier

Stephen Sommier (20. toukokuuta 1848 Firenze – 3. tammikuuta 1922 Firenze, Italia) oli italialainen kansatieteilijä ja luonnontutkija, sukutaustaltaan ranskalainen. Hän matkusteli 1878–1879 Norjassa ja Lapissa, 1885 Länsi-Siperiassa (etupäässä Obin alajuoksulla) ja 1887 Uralin seuduilla, Volgan yläjuoksulla ja Kaspianmeren ympäristössä. Hänen julkaisuistaan useat koskettelevat suomensukuisia kansoja.
Oligosoma burganae

Oligosoma burganae on skinkkien heimoon kuuluva liskolaji. 
Tämä lisko kasvaa 7 cm pitkäksi, häntä on suunnilleen samanpituinen tai vähän pidempi kuin vartalo.
Lajia on tavattu Uuden-Seelannin Eteläsaarella Otagon vuoristossa. Se on muuttunut selvästi harvinaisemmaksi 1980-luvulta alkaen. Kaikkia syitä ei tunneta, mutta ainakin elinympäristön muutokset ovat vaikuttaneet asiaan. IUCN on luokitellut sen äärimmäisen uhanalaiseksi lajiksi.
Damian Evans

Damian Evans (1979 – 12. syyskuuta 2023 Pariisi) oli australialais-kanadalainen arkeologi, joka tunnetaan Angkorissa tekemistään laserkeilausteknologiaa hyödyntäneistä tutkimuksistaan. Hän aloitti alueen tutkimisen 1990-luvulla, jonka jälkeen löydettiin useita aiemmin tuntemattomia kaupunkeja. Hän johti Sydneyn yliopiston Siĕm Réab–Angkorissa sijainnutta tutkimuslaitosta vuosina 2007–2015 yhdessä professori Roland Fletcherin kanssa. Sittemmin hän siirtyi Ranskan "École Française d’Extrême-Orient" -tutkimuslaitokseen saatuaan Euroopan tiedeneuvoston rahoituksen. 
Väitöskirjatutkijana Evans hyödynsi Airsar-satelliittitutkakuvia kartoittaakseen Angkorin temppelialuetta. Tutkakuvat paljastivat tuhansia uusia kohteita, mukaan lukien 94 temppeliä. Perinteisempää kartoitus- ja kenttätyötä vuosikymmeniä tehnyt Christophe Pottier arvosteli väitöskirjaa ankarasti, mutta muualla sitä arvostettiin huomattavasti enemmän. Sen seurauksena Evans pääsi kirjoittamaan arvostettuun PNAS-julkaisuun. Evansin johtama kansainvälinen tutkimusryhmä kartoitti Angkoria vuonna 2013 lidar-laitteella. Tutkimus toteutettiin helikopterilla, joka lensi edestakaisin laitteen kanssa tallentaen tietoa alueen maastosta. Maastossa havaittiin merkkejä laajasta rakennustoiminnasta ja tulvan aiheuttamista katastrofaalisista vahingoista. BBC valmisti vuotta myöhemmin "Jungle Atlantis" -televisiosarjan tutkimuksesta. Tutkimukset osoittivat temppelialueen olleen huomattavasti suurempi kuin aikaisemmin oli tiedetty. Alueella osoitettiin myös sijainneen asutusta ja tieverkosto, joita hyödynsivät mahdollisesti temppelissä työskennellyt palvelusväki.
"Antiquity"-tutkimusjulkaisu palkitsi Damian Evansin ja Roland Fletcherin "The landscape of Angkor Wat redefined" -artikkelin vuonna 2016 Ben Cullen -palkinnolla vuoden parhaana arkeologian tutkimuksena.
Tikarikärpäset

Tikarikärpäset (Therevidae) on kaksisiipisten (Diptera) lahkoon kuuluva hyönteisheimo. Suomessa on tavattu 19 heimon kärpäslajia.
Heimon nimen perustana toimiva kreikan "thereva" tarkoittaa petoa, mikä lienee väärinkäsitys, sillä aikuiset kärpäset eivät ole petoja eikä toukkien elintavoista liene ollut vielä tietoa. Sekä sukunimi "Acrosathe" että heimon suomenkielinen nimi vittaavat aikuisen kärpäsen tikarimaiseen muotoon.
Vaikka heimoon kuuluvat kärpäset ovat ulkonäöltään tunnusomaisia ja siksi helppo tunnistaa tikarikärpäsiksi, tarkat lajimääritykset ovat varsin haasteellisia. Sukupuolidimorfia on erittäin yleistä, eli koiraat ja naaraat eroavat tuntomerkeiltään toisistaan, ja lajien sisäisen muuntelun vuoksi lajinmääritys ei yleensä voi perustua yksittäisiin tuntomerkkeihin. 
Elintavat.
Aurinkoisina päivinä aikuiset yksilöt liikkuvat aktiivisesti ja voivat paistatella hyvinkin näkyvästi elinympäristöstä riippuen maanpinnalla, kasvien lehdillä tai puiden rungoilla. Paikka on yleensä mahdollisimman lämmin. Muutoin ne piilottelevat kasvillisuuden joukossa. Joidenkin lajien koirailla esiintyy parveilua, jossa koiraat mittelevät keskenään naaraista. Naaraat munivat munansa yleensä maaperään tai karikkeen joukkoon. Aikuistuneet tikarikärpäset eivät luultavasti nauti lainkaan ravintoa ja niiden elämä kestänee vain muutaman päivän. Niillä on kuitenkin toimivat suuosat ja joidenkin lajien on havaittu juovan tarvittaessa vettä.
Matomaisen ohuet toukat elävät vapaasti saalistavina petoina yleensä maaperässä, joillakin lajeilla lahoavassa puussa. Niiden elintavoista ja saalistuskäyttäytymisestä tiedetään vain vähän. Maaperässä elävä toukka pysyttelee yleensä 5–15 cm syvyydessä mahdollisesti pyrkien säilyttämään vakioiset kosteusolot ympärillään. Joskus toukkia on löydetty lantakasoista ja juureksista, joihin ne lienevät päätyneet saalistaessaan muita toukkia.
Lajit Suomessa.
Suomesta on tavattu 19 tikarikärpäslajia. Vuoden 2019 kansallisessa uhanalaisarvioinnissa näistä kolmella oli varsinainen uhanalaisuusluokitus (CR, EN tai VU) ja yksi katsottiin silmälläpidettäväksi (NT).
Luettelo Suomen lakkautetuista tuulivoimaloista

Tämä on luettelo Suomen lakkautetuista tuulivoimaloista, joka sisältää sekä yksittäisiä tuulivoimalaitoksia että tuulivoimapuistoja, jotka on lakkautettu. Kun jokin tuulivoimayksikkö poistetaan tuotannosta, poistetaan se myös luettelosta ”luettelo Suomen tuulivoimaloista” (tai päivitetään lukumäärä) ja liitetään sitten tänne lopettamisjärjestyksessä. 
Taulukossa ”nimellä” tarkoitetaan sellaista nimeä, jota käytetään voimalasta yleisesti, ja linkki johtaa voimalaa kuvailevaan artikkeliin, ”kunta”-sarakkeeseen ilmoitetaan kaikki kunnat, jossa tuulipuiston voimaloita on, ”omistaja” on sen silloinen omistaja, ”valmistaja” ilmoitetaan poistettavan voimalan valmistajia, ”käynnistetty” tarkoittaa voimalan käynnistysvuotta ja ”lopetettu” sen poistamisvuotta, ”lkm” on poistettujen lukumäärä, ”teho” tarkoittaa tuulivoimaloiden nykyinen yhteiskapasiteetti, ja ”syy”-sarakkeeseen voi mainita lopetuksen syy tms.
Koska luettelo tulee pitkäksi ja tietoja on voimaloittain useita, käytetään lähteistyksessä tarvittaessa sekä numeroviitteitä että suoria lähdeviitteitä. Ne on lueteltu taulukon alla ja lisäksi eritelty kunkin rivin oikeaan sarakkeeseen. Mikäli siinä esiintyy lähdeviitteen tilalla viiva, ei tietoa ole tai sen lähdettä ei ole vielä määritetty.
Luettelo.
Lähteet: 1 = lähde mainittu omassa artikkelissa
Göteborgin taidemuseo

Göteborgin taidemuseo () on Göteborgin Götaplatsenilla sijaitseva Ruotsin merkittävimpiin kuuluva taidemuseo, joka tunnetaan erityisesti 1880- ja 1890-lukujen pohjoismaisen taiteen kokoelmistaan. Museon juuret ovat Göteborgin museon taideosastossa, jota ovat täydentäneet monet lahjoitukset. Nykyinen päärakennus vihittiin käyttöön vuonna 1925. Sen suunnittelivat arkkitehdit Sigfrid Ericson ja Arvid Bjerke.
Ilmaisku

Ilmaisku on ilma-aluksen suorittama sotatoimi, jossa hyökätään vihollisen kohteita vastaan ilmasta. Laajemman mittakaavan strategisista pommituksista voidaan puhua esimerkiksi mattopommituksina, pienimmillään taas ilmaiskut voivat liittyä maajoukkojen taktiseen lähi-ilmatukeen. Ilmaiskun voi suorittaa esimerkiksi ilmalaiva, hävittäjälentokone, pommikone, helikopteri 
tai drone. Itse aseena voi olla esimerkiksi lentokoneen konekiväärit tai -tykit, raketit, lentopommit tai täsmäaseet, kuten liitopommit ja ohjukset.
Nykyään terroripommitukset ja ilmaiskut siviilejä kohtaan luokitellaan sotarikoksiksi.
Alherd Bah’arevitš

Alherd Ivanavitš Bah’arevitš (, ; s. 1975 Minsk, Valko-Venäjä) on valkovenäläinen kirjailija. Hän on kirjoittanut romaaneja sekä essee- ja novellikokelmia.
Bah’arevitšin teoksia on käännetty saksaksi, ranskaksi, puolaksi ja venäjäksi. Hänelle myönnettiin Erwin Piscator -palkinto vuonna 2021. Bah’arevitšin romaani "Dogs of Europe" palkittiin Valko-Venäjällä vuoden kirjana.
Wilhelm Stockmann

Wilhelm Heinrich Hermann Stockmann (25. marraskuuta 1868 Helsinki – 23. tammikuuta 1932 Helsinki) oli suomalainen lääkäri.
Wilhelm Stockmannin vanhemmat olivat kauppaneuvos Heinrich Franz Georg Stockmann ja Betty Dorothea Johanna Block. Hän pääsi ylioppilaaksi 1887 Helsingin yksityislyseosta ja valmistui Helsingin yliopistosta filosofian kandidaatiksi ja maisteriksi 1890, lääketieteen kandidaatiksi 1893, lääketieteen lisensiaatiksi 1897 sekä lääketieteen ja kirurugian tohtoriksi 1904.
Stockmann oli 1899–1902 apulaislääkärinä Helsingin yleisen sairaalan dermato-syfilitautiosastossa ja 1904–1908 Helsingin kaupungin tarkastuslääkärinä. Hän oli 1908–1917 Kumtähden (Kumpulan) ihotautisairaalan ylilääkärinä ja toimi samalla myös veneristen tautien vastustamiseksi toimineen terveystoimiston lääkärinä sekä harjoitti yksityispraktiikkaa. Stockmann toimi komiteoiden asiantuntijana, edusti veneerisiin tauteihin liittyneissä kysymyksissä muun muassa Suomen Punaista Ristiä useissa eri kongresseissa ja julkaisi useita tutkimuksia erikoisalaltaan ihotautiopista. 
Stockmann oli vuodesta 1923 Suomen Punaisen Ristin keskushallituksen jäsen ja Maitopisarayhdistyksen johtokunnan jäsen tämän yhdistyksen perustamisesta 1904 aina vuoteen 1928, jolloin hänet kutsuttiin yhdistyksen kunniapuheenjohtajaksi. Stockmann toimi lisäksi Suomen lääkärien eläkerahaston puheenjohtajana ja oli Suomen Dermatologiyhdistyksen perustajia ja aluksi yhdistyksen puheenjohtaja. Hän kuului isänsä perustaman Stockmannin johtokuntaan vuodesta 1902 lähtien.
Wilhelm Stockmann oli naimisissa vuodesta 1897 Else von Undritzin kanssa.
Ivan Mykolaitšuk

Ivan Mykolaitšuk (; 15. kesäkuuta 1941 Tšortoryjan kylä, Kitsmanin piiri, Tšernivtsin alue, Ukrainan SNT – 3. elokuuta 1987 Kiova) on ukrainalainen näyttelijä, käsikirjoittaja ja elokuvaohjaaja.
Opinnot ja ura.
Mykolaitšuk opiskeli musiikkilyseossa, sitten Tšernivtsin ukrainalaisessa musiikki- ja draamateatterissa (1957), jossa hän myös työskenteli. Opinnot jatkuivat Kiovan teatteri-instituutissa (1963–1965). Tätä seurasi työskentely taiteellisen elokuvan studioilla Kiovassa (O. Dovženkon elokuvastudio), jossa hän ohjasi elokuvat "Babylon-XX" (1979, pohjautuu Vasyl Zemljakin romaaniin Joutsenparvi; oli toinen käsikirjoittaja, elokuvamusiikin suunnittelija ja näytteli Fabianin roolin), "Niin myöhäinen, niin lämmin syksy" (1982, myös musiikin suunnittelu, yksi käsikirjoittajista, Grigorin rooli). Mykolaitšuk näytteli myös joissain ulkomaalaisissa elokuvissa.
Päärooleja ja ohjauksia.
Mykolaitšuk on näytellyt päärooleja useissa Ukrainan elokuvahistorian sadan keskeisimmän joukkoon arvioidussa elokuvissa 1960–1980-luvuilla. Hänellä oli rooli esimerkiksi elokuvissa Menneitten sukupolvien varjot (Ukrainan elokuvahistorian paras elokuva, eli sija 1/100), Kiviristi (5/100), Mustalla merkitty valkea lintu (8/100), Babylon XX (10/100), Kadonnut kirje (12/100). 
Hänen tunnetuimpiin ohjaustöihinsä lukeutuu Ukrainan elokuvahistorian sadan parhaan elokuvan listan sijalle 10/100 arvostettu Babylon XX () (1979).
Tunnustuksia.
Ukrainan SNT:n kunniataiteilijan asema (Заслужений артист), Ševtšenkon palkinto (1988). Vuonna 1991 Mykolaitšukin kunniaksi järjestettiin elokuvajuhlat Kiovassa ja Tšernivtsissä. Hänen synnyinkyläänsä on perustettu näyttelijälle omistettu kartanomuseo (1991). Tšernivtsissä hänen mukaansa nimettiin elokuvateatteri (1989), katu (1991) ja hänelle on kiinnitetty tähti kaupungin kunniakujalle (2000); myös Kiovassa katu nimettiin Mykolaitšukin mukaan (2016). Asteroidi 8244 on nimetty hänen mukaansa.
Tuman perusaine

Tuman perusaine eli tumamatriksi on tumalimassa sijaitseva rakenne tai kehys, jonka avulla tumassa sijaitsevat geenit ja proteiinit pystyvät järjestelmällisesti sijoittumaan johonkin tiettyyn paikkaan tumaa. Sen ansiosta tumassa on esimerkiksi tiettyjä paikkoja, joissa tapahtuu transkriptiota tai kulkuväyliä, joita mRNA käyttää siirtyäkseen tuman pintaan. Tuman perusaine koostuu säikeisestä perusverkosta ja kromatiiniin kuulumattomista jyväsistä eli proteiineista, jotka eivät ole kytkeytyneet DNA:han. Tuman perusaineeseen on liittynyt noin 10 % tuman kaikista proteiineista ja 30 % tuman kaikesta RNA:sta. 
Osa jyväsistä toimii transkriptiotekijöinä, jotka joko etsivät RNA-polymeraasin kanssa oikean transkription aloituskohdan DNA:sta tai aloittavat transkription. Sen sijaan, että transkriptiotekijät liikkuisivat tumalimassa vapaasti, tuman perusaine pitää ne järjestelmällisemmin yhdessä. Sen läheisyydessä sijaitsee myös eräs käytettävä kemiallinen koneisto, ja DNA:n kahdentumisessa syntyvät replikonit kiinnittyvät perusaineeseen.
Tuulen Voiman tuulivoimalaitokset

Tuulen Voiman tuulivoimalaitokset ovat Satakunnan Porissa Mäntyluodossa samalle omistajalle, Tuulen Voimalle, kuuluvat kaksi tuulivoimalaitosta. Niiden kapasiteetti on 5 megawattia.
Yleistä.
Toinen tuulivoimalaitos sijaitsee Hilskansaarella. Saari sijaitsee Mäntyluodon ja Lampaluodon välissä Eteläselällä. Saaren kautta kulkee niiden välille pengerretty seututie 269 ja Tahkoluodon satamaan johtavan rautatie. Maantien ja rautatien väliin jää kaistale merta kapeiksi sisäveden omaisiksi vesialueiksi. Saarella sijaitsee tuulivoimaa esittelevä opastuskeskus ja lintutorni. Muuten saari on asumaton. Tuulivoimala sijaitsee keskellä saarta. Se on tanskalaisen Vestaksen valmistama Vestas V90, jonka napakorkeus on 75 metriä, tuuliturbiinin halkaisija 90 metriä ja kapasiteetti on 2 megawattia .
Toinen tuulivoimalaitos sijaitsee keskellä Tahkoluotoa. Se on suomalaisen Winwindin valmistama WWD-3-90-mallinen voimala, jonka tuuliturbiinin halkaisija on 90 metriä ja kapasiteetti on 3 megawattia.
Historiaa.
Hilskansaaren lähelle pystytettiin vuonna 1999 kymmenen Reposaaren tuulipuistoon kuuluvaa tuulivoimalaa. Ensimmäinen Hilskansaaren tuulivoimala oli Winwindin valmistama WWD-1-64, jonka tuuliturbiinin halkaisija oli 64 metriä ja kapasiteetti 1,0 megawattia. Se romutettiin vuonna 2015. Sen tilalle rakennettiin vuonna 2014 uusi Vestaksen tuulivoimalaitos. Tämä voimalaitos rakennettiin keskelle saarta. Sitä ei pidä sekoittaa Tahkoluodon merituulipuistoon tai Tahkoluodon voimalaitokseen. Molempien voimaloiden omistajat, joista toisen omisti Pohjantuulen Voima , myivät liiketoimintonsa tammikuussa 2022 Virroilla toimivalle Tuulen Voimalle. Tuulen Voima Oy on Koillis-Satakunnan Sähkön tytäryhtiö.
Anatoli Kaplan

Anatoli Lvovitš Kaplan (, ; 1902 tai 10. tammikuuta 1903 – 3. heinäkuuta 1980) oli juutalaistaustainen venäläinen taidemaalari ja taidegraafikko.
Kaplan aloitti litografioiden tekemisen 1937. Hänen työnsä saivat usein vaikutteita juutalaisista kansanperinteistä ja jiddišin kielestä. Kaplan liittyi Neuvostoliiton taiteilijoiden jäseneksi 1939, minkä myötä hänen teoksiaan esiteltiin laajasti Venäjällä.